Sciant omnes qui presentes literas viderint et audierint quod ego, Ebo de Charentone, pro quibusdam forisfactis que commiseram adversus ecclesiam de Charitate, donavi eidem ecclesie quidquid habebam in molendino stagni mei de Cenconio et aquam jugiter manantem stagni, quantum scilicet opus fuerit molendinis duobus, et medietatem roagii quod accipio in villa vel extra villam, et duas nundinas liberas et absolutas et ut in villa teneantur, et sint in conductu meo euntes et redeuntes ad nundinas bona fide quemadmodum si mee proprie essent. Hec fide mea in manu domini Henrici Bituricensis archiepiscopi rogavi ut carta ista firmaretur. Hec omnia eis concessi pro pace mea et salute anime mee. Hec viderunt et audierunt dominus Gilo de Soliaco, Raimundus de Castro-novo, Bernardus de Olchia, Stephanus Sarpel, Petrus de Chasnai et alii multi, apud Charitatem.